section_heading: Povijest
paragraph_text: Trgovci i putnici su osim prenoćišta u ovakvim hanovima mogli naći kupce i prodati svoju robu bez direktnog izlaska na pijacu. Morića han je više puta izgorio u požarima i obnavljan. U njemu je 1878. godine formirana Narodna vlada Bosne i Hercegovine kada su okupljeni građani Sarajeva uputili prosvjed protiv Austro-Ugarske okupacije Bosne i Hercegovine. Han je rekonstruiran u periodu od 1971. do 1974. godine. i predan na upotrebu ugostiteljskom društvenom poduzeću "Balkan". Prilikom rekonstrukcije su na zidovima hana kaligrafskim pismom ispisani stihovi Omara Hajama, najvećeg pesnika persijske lirike. Odlukom sarajevske općine Stari Grad je 1998. godine han vraćen u vlasništvo "Gazi Husrev-begovog vakufa". Uprava vakufa je iznajmila prostor hana za obavljanje djelatnosti koje se uklapaju u povijesni ambijent hana. Zbog toga su u okviru hana u prizemlju smješteni prodavnica persijskih ćilima, nacionalni restoran, kavana i turistička agencija. Na spratu su prostorije izdate raznim organizacijama kao što su Mladi muslimani, Udruga ilmijje, Tarikatski centar u Bosni i Hercegovini, Savez logoraša i humanitarna organizacija.